7.2.2023
ET
Euroopa Liidu Teataja
C 47/115 Kolmapäev, 6. juuli 2022
90. on sügavalt mures sotsiaal-majandusliku olukorra pärast mitmes Lõuna-Serbia piirkonnas; kutsub Serbia valitsust üles uurima kõiki väiteid sotsiaalabivahendite kasutamise kohta eesmärgiga avaldada valijatele survet, eriti vähekaitstud rühmade ja roma vähemuse liikmete seas; kutsub Serbia valitsust üles reageerima vaesuse ja töötusega seotud probleemidele riigi nendes ja muudes osades ja tagama sotsiaal- ja tööhõivepoliitika piisavad rahalised ja institutsionaalsed vahendid; 91. palub Serbial suurendada oma statistika esitamise võimekust ning viia võimalikult kiiresti läbi rahvaloendus kooskõlas kõrgemate rahvusvaheliste standarditega ja sõltumatute vaatlejate kaasabil; 92. tunneb tõsist muret rahvastikukao ja Serbia inimkapitali jätkuva emigreerumise pärast; tunneb heameelt Serbia valitsuse algatuste ja uuenduslike lähenemisviiside üle nende suundumuste, sealhulgas demograafiliste muutuste vastu võitlemiseks, tehes samal ajal koostööd rahvusvaheliste organisatsioonidega mitmete valdkonnaüleste sihipäraste poliitikameetmete kaudu, et tegeleda demograafiliste ohtudega, kuna rahvastiku pidev vähenemine on jätkuvalt majandusarengu peamine probleem; kutsub uut valitsust üles pöörama rohkem tähelepanu noortepoliitikale; märgib, et piirialade majanduslikuks ja sotsiaalseks arendamiseks tuleb teha täiendavaid jõupingutusi, et ennetada seal rahvastikukadu; tuletab meelde, et sel eesmärgil võiks kasutada IPA III piiriülese koostöö programme; 93. väljendab heameelt väikese ja keskmise suurusega ettevõtjate (VKEde) toetamiseks mõeldud programmide loomise üle, eelkõige VKEde laenukulude vähendamise üle; kutsub Serbiat üles tegelema järelejäänud puudustega, sealhulgas ebastabiilse ettevõtluskeskkonna ja ebaausa konkurentsiga; väljendab heameelt Serbia osalemise üle piirkondliku turu integreerimisprotsessis Lääne-Balkani piirkonnas, mis pärast edasist majanduslikku integratsiooni ELi ühtse turuga meelitab ligi vajalikke investeeringuid ning loob kodanikele ja äriringkondadele uusi võimalusi; 94. kordab oma muret Serbia kasvava sõltuvuse pärast Hiina investeeringutest ja laenude mahu pärast, mida Serbia peab Hiinale tagasi maksma; nõuab, et Serbia ametivõimud parandaksid suure saastega tööstusharudesse tehtavate kahepoolsetest strateegilist koostööd käsitlevatest lepingutest tulenevate Hiina, Venemaa ja muude mittedemokraatlike riikide välisinvesteeringute läbipaistvust ja tugevdaksid nende õiguslikku vastavust keskkonnamõju hindamise nõuetele; peab kahetsusväärseks hiljutist Hiina raketisüsteemide Serbiasse tarnimist; 95. rõhutab vajadust seada Lääne-Balkani riigid ELi algatuse Global Gateway keskmesse ning pakkuda läbipaistvat ja kestlikku alternatiivi Hiinast ja teistelt autoritaarsetelt režiimidelt pärinevatele investeeringutele ja laenudele; 96. võtab teadmiseks sundvõõrandamise seaduse muudatusettepanekute tühistamise ja nõuab sel teemal laiemat avalikku arutelu; 97. väljendab heameelt edusammude üle rahapesu ja terrorismi rahastamise vastases võitluses, kuid nõuab paremaid tulemusi rahapesujuhtumite uurimisel; märgib, et taristu ja ehitus on ebaseadusliku raha olulised allikad, ning julgustab Serbiat minimeerima ebaseaduslike rahavoogude hulka ehitustööstuses ning vähendama maksudest kõrvalehoidumist ja korruptsiooni taristusektoris; kutsub Serbiat üles tagama, et rahapesuvastase töökonna soovitusi kasutatakse heas usus; 98. väljendab muret edusammude puudumise pärast seoses nimekirjajuhtumiga, mis kujutab endast õigusraamistiku kuritarvitamist riigiasutuste poolt, et võtta sihikule konkreetsed kodanikuühiskonna organisatsioonid, üksikisikud ja meediakanalid, kes on valitsuse poliitika suhtes kriitilised kordab oma üleskutset Serbia rahandusministeeriumi Serbia rahapesu ennetamise üksusele, et ta neid küsimusi põhjalikult uuriks; 99. tuletab meelde rahastamise tingimuslikkust IPA III ning Lääne-Balkani majandus- ja investeerimiskava raames; tõdeb IPA III ning majandus- ja investeerimiskava tähtsust reformiprotsessi, rohepöörde, kestliku ühenduvuse, inimkapitali, konkurentsivõime ja kaasava kasvu toetamisel ning piirkondliku ja piiriülese koostöö tugevdamisel;
Keskkond, energeetika ja transport 100. väljendab heameelt konkreetsete meetmete üle, mida on võetud söeelektrijaamade järkjärguliseks kasutuselt kõrvaldamiseks; väljendab tõsist muret selle pärast, et vaatamata praegustele kliima- ja keskkonnaprobleemidele jätkab Serbia investeerimist ühte uude söeelektrijaama; nõuab tungivalt, et ametivõimud võtaksid vastu riikliku energia- ja kliimakava, mis on kooskõlas Euroopa rohelise kokkuleppe 2050. aastaks seatud nullheite eesmärgi ja Lääne-Balkani rohelise tegevuskavaga;